钦定古今图书集成/历象汇编/岁功典/第007卷 > 礼记 > 《乡饮酒义》
## 钦定古今图书集成/历象汇编/岁功典/第007卷 > 礼记 > 《乡饮酒义》

东方者春，春之为言蠢也，产万物者圣也。南方者夏，
夏之为言假也，养之长之，假之，仁也。西方者秋，秋之
为言愁也，愁之以时察，守义者也。北方者冬，冬之为
言中也，中者藏也。

〈疏〉“产万物者，圣也”者，圣之言升也。东方产育万物，故为春为圣。“养之长之，假之仁也”者，假，大也，谓养育万物，长之使太，亦为仁。于五行春为仁，夏为礼。今春为圣，夏为仁者，春夏皆是生育长养，俱有仁恩之义，故此夏亦为仁也。圣既生物，以生物于春，如通明之圣，故东方为圣也。各以义言之，理亦通也。“中者，藏也”者，此言北方主智，亦为信也。若以五行言之，则为信。若以其生长收藏言之，则为藏也。